b'\n_START_ARTICLE_\nPodcasting\n_START_PARAGRAPH_\nPodcasting eller podcast er en metode til udgivelse af lyd- eller videofiler p\xc3\xa5 internet, podcasts. Oprindelig en sammentr\xc3\xa6kning af ordene iPod og broadcasting, men senere har udtrykket "pod" \xc3\xa6ndret betydning til "Personal On Demand", s\xc3\xa5dan at "podcasting" betyder "Personal On Demand Casting" eller "personlige udsendelser til afhentning" . Mediet vandt popularitet i slutningen af 2004. Brugerne har mulighed for at tegne abonnement p\xc3\xa5 en RSS-str\xc3\xb8m, og kan dermed automatisk modtage lyd- eller videofilerne. Podcasts kan derefter overf\xc3\xb8res til en b\xc3\xa6rbar afspiller.\n_START_SECTION_\nTeknisk\n_START_PARAGRAPH_\nOgs\xc3\xa5 i Danmark breder interessen sig for at podcaste, og individuelle podcastere, virksomheder, institutioner og organisationer v\xc3\xa6lger at podcaste i lyd s\xc3\xa5vel som i video. Podcasting adskiller sig fra andre udgivelsesmetoder, da lyd- og videofilerne almindeligvis stilles til r\xc3\xa5dighed via et RSS-feed. Dette kaldes ogs\xc3\xa5 syndikering. Med denne metode kan man p\xc3\xa5 enkel vis offentligg\xc3\xb8re sine egne udsendelser. Podcasting er ofte en kombination af blogging og almindelige radioudsendelser, og beskrives som et ikke-kommercielt og demokratisk medium.\n_START_SECTION_\nLytte til podcasts\n_START_PARAGRAPH_\nVed hj\xc3\xa6lp af s\xc3\xa6rlige programmer (s\xc3\xa5kaldte podcastklienter), ogs\xc3\xa5 kaldet podcatchere der fungerer som nyhedsaggregatorer, kontrolleres lytterens abonnementer efter forskellige regler og nyligt udgivne filer hentes automatisk. Man kan enten lytte til lydfilerne p\xc3\xa5 sin computer eller overf\xc3\xb8re lydfilerne \xe2\x80\x93 manuelt eller automatisk \xe2\x80\x93 til en transportabel musikafspiller. P\xc3\xa5 trods af navnet, kr\xc3\xa6ver det ikke en musikafspiller af et bestemt fabrikat at kunne afspille podcasts. Det hyppigst anvendte format til podcasting er MP3, som de fleste musikafspilningsprogrammer underst\xc3\xb8tter. _NEWLINE_Siden den 28. juni 2005 har Danmarks Radio i et pilotfors\xc3\xb8g tilbudt podcastudgaver af nogle af deres udsendelser._NEWLINE_katpod.dk er den danske podcaster der har udgivet flest podcast, med indhold som ikke i forvejen publiceres p\xc3\xa5 anden vis. Iflg. magasinet Samvirke  .'